Mai Mercado (KF), 2025-05-09:
Lovforslaget er ganske omfattende og rummer to meget forskellige elementer, nemlig stealthing, som er et engelsk udtryk for det, man vel på dansk ville kalde kondomsnyd, og så en række initiativer, der vedrører overvågning.
Jeg vil fremhæve nogle af de elementer, som har betydning for Konservative.
I forhold til overvågning vil jeg fremhæve to ting.
Jeg er selv fra Nørre Aaby, som ligger i nærheden af Middelfart, og der har været episoder, hvor en række unge har gjort det meget utrygt at færdes dér om aftenen.
Vi har set eksempler med Nyborg Svømme- og Badeland og Odense Friluftsbad, hvor grupper simpelt hen har presset dem, som egentlig bare gerne vil ud at svømme og have en god oplevelse.
Så jeg har store forventninger til, hvad tryghedsskabende opholdsforbud vil kunne betyde.
Det gælder også, når det handler om kampen mod kriminalitet i kolonihaverne.
Vi havde jo et samråd i går, som viste, at der især i Odense er ekstremt meget kriminalitet, som både tæller hvidvask og bordeldrift, hvor der bliver solgt narko, hvor der bliver fundet våben, og hvor der både er skudepisoder og knivepisoder.
Så det bakker vi varmt op om.
Vi mener også, at det giver rigtig god mening at lave de ændringer for børn og unge, så man kan sætte ind tidligere med Ungdomskriminalitetsnævnet og dermed give dem et pålæg, som virker bedre.
De initiativer, som tryghedspakken her behandler, er vi enige i.
Så er der også et initiativ om stealthing, eller på dansk kondomsnyd.
Debatten i dag bliver jo skæv, for enten kommer den til at handle om overvågning og tryghed, og det er jo en stor og væsentlig debat i sig selv, eller også kommer den til at handle om samtykkelovgivning, og det er også en stor og væsentlig debat i sig selv.
Begge politiske emner er så store, at de faktisk fortjener hver sin debat og hver sit lovforslag.
Hvis vi tager kondomsnyd, må man sige, at det at fjerne kondomet er et groft tillidsbrud, som kan medføre seksuelt overførte sygdomme.
I dag findes der ikke en bestemmelse om kondomsnyd, men forholdet kan allerede i dag efter omstændighederne indgå som et element i en straffesag.
Det fremgår af lovforslaget, og derfor er det i dag allerede muligt at straffe dem, som snyder og tager kondomer af undervejs i samlejet.
I Det Konservative Folkeparti savner vi en mere grundlæggende og dybere debat, end der har været hidtil, en høring eller på anden vis en drøftelse af problematikken for at kunne få belyst, hvorfor den gældende lovgivning, sådan som den eksisterer i dag, ikke er tilstrækkelig.
Men nu er lovforslaget blevet fremsat.
Den eneste sådan offentlige debat, der har været, og det er også blevet nævnt af flere andre ordførere,
har egentlig været en kritik af den ulighed, der måtte være i det her lovforslag.
For nu går man ind og kriminaliserer mænd, som snyder kvinder ved at fjerne præventionen, men det bør jo også have konsekvenser, hvis kvinden snyder manden, altså hvis hun eksempelvis lyver om, at hun tager p-piller, men ikke gør det.
Hun kan ende med en kønssygdom, og han kan ende med et barn, han i udgangspunktet ikke har ønsket.
Begge konsekvenser er altså ret vidtgående.
Det tager det her lovforslag heller ikke højde for.
Derfor vil vi anmode om at få lovforslaget delt op.
Det er der flere partier, som også har nævnt.
Og så vil vi stemme for tryghedsinitiativerne og stemme imod den del, der vedrører kondomsnyd.